CELEX: 62013TN0542
Language: el
Date: 2013-10-02 00:00:00
Title: Υπόθεση T-542/13: Προσφυγή της 2ας Οκτωβρίου 2013 — Κάτω Χώρες κατά Επιτροπής

23.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 344/67
            
         Προσφυγή της 2ας Οκτωβρίου 2013 — Κάτω Χώρες κατά Επιτροπής
   (Υπόθεση T-542/13)
   2013/C 344/123
   Γλώσσα διαδικασίας: η ολλανδική
   
      Διάδικοι
   
   
      Προσφεύγον: Βασίλειο των Κάτω Χωρών (εκπρόσωποι: J. Langer και M. Bulterman)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει την υπό στοιχεία C(2013) 4474 τελικό απόφαση της Επιτροπής της 18ης Ιουλίου 2013 σχετικά με τη μη εφαρμογή ορισμένων διατάξεων του διατάγματος της 8ης Ιουνίου 2012 του Βασιλείου των Κάτω Χωρών με το οποίο καθορίστηκαν οι λεπτομέρειες εφαρμογής των κανόνων για την ελευθέρωση της διεθνούς σιδηροδρομικής μεταφοράς επιβατών·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Το προσφεύγον διατυπώνει τρεις λόγους ακυρώσεως.
   
               1)
            
            
               Με τον πρώτο λόγο προβάλλει ότι η Επιτροπή κακώς στήριξε την προσβαλλόμενη απόφαση στο άρθρο 61 της οδηγίας 2012/34/ΕΕ (1). Το προσφεύγον διατείνεται ότι η Επιτροπή, αν δεν συμφωνεί με τον τρόπο με τον οποίο ο Ολλανδός νομοθέτης εφαρμόζει την οδηγία, δύναται να χρησιμοποιήσει το άρθρο 258 ΣΛΕΕ.
            
         
               2)
            
            
               Με τον δεύτερο λόγο προβάλλει προσβολή των δικαιωμάτων άμυνας και παραβίαση της αρχής της δικαιολογημένης εμπιστοσύνης και της αρχής της καλόπιστης συνεργασίας, επειδή μετά τη λήξη της διαδικασίας «EU Pilot» (2) η Επιτροπή κήρυξε βάσει του άρθρου 61 της οδηγίας 2012/34/ΕΕ ανεφάρμοστη την ολλανδική νομοθεσία. Το προσφεύγον διατείνεται ότι κατά τη διάρκεια των απαντήσεων στις ερωτήσεις της Επιτροπής στο πλαίσιο της διαδικασίας «EU Pilot» εύλογα μπορούσε να λάβει ως αφετηρία ότι τα ανακοινωθέντα πληροφοριακά στοιχεία θα χρησιμοποιηθούν από την Επιτροπή μόνο στο πλαίσιο (της αποτροπής) μιας διαδικασίας επί παραβάσει.
            
         
               3)
            
            
               Με τον τρίτο λόγο προβάλλει πλημμελή αιτιολογία και εσφαλμένη ερμηνεία της οδηγίας 2012/34/ΕΕ επειδή έγινε δεκτό ότι δεν δύνανται να προκαθοριστούν τα κριτήρια για τον «καθορισμό του κύριου σκοπού της υπηρεσίας» υπό την έννοια του άρθρου 10, παράγραφος 3, της οδηγίας και ότι ο ρυθμιστικός φορέας πρέπει να είναι εκείνος που καθορίζει τα κριτήρια για τον «προσδιορισμό της οικονομικής ισορροπίας» υπό την έννοια του άρθρου 11, παράγραφος 2.
            
         
      (1)  Οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου (ΕΕ L 343, σ. 32).
   
      (2)  Βλ. ανακοίνωση της Επιτροπής «Μια Ευρώπη αποτελεσμάτων — εφαρμογή του κοινοτικού δικαίου» (COM(2007) 502 τελικό).